  Анжелика Тихонова корреспондент Ярысь воргоронъёсты «Губи fest» фестиваль улсын ньӧрлэсь кудыос кутаны дышето. Со сярысь ивортодэтъя «Удмуртия» агентстволэн корреспондентэзлы мастер-классъёсты нуись, Ярысь киужъёсъя центрысь валтӥсь методист Надежда Торопова вераз. Ужрадэ пыриськыны вить воргоронъёс мылкыд каризы. Кивалтӥсьсылэн верамезъя, юасьёс тросгес но вал, но дыраз лыктыны ӧз тупалэ. Кыкез официально нокытын уг ужало, огез вахтаен ужа – одӥг толэзь отын, одӥг толэзь татын. Нош эшшо кыкез – соос милям (киужъёсъя – ред.) центрамы ужало. Соослэн вал мылкыдзы борӟаны, но люкаськыны дырзы ӧз сюрылы Надежда Торопова, Ярысь киужъёсъя центрысь валтӥсь методистТа дырлы одӥгез гинэ пумиськонзы ортчиз ай. Кибашлылэн верамезъя, воргоронъёслэн тунсыкъяськонзы вань: тыршо, вуоно занятие пумысен юаллясько. Оглом куинь занятие ортчыны малпало. Пусъём, 2019-тӥ арын «Губи fest» улосвылкуспо губи фестиваль «Культурная мозаика» огъяросси конкурслэн вормисез луиз но 388 сюрс манет утӥз. Эшшо 1 миллион 468 сюрс 500 манет ёрос коньдэт ватсаз на. Озьы фестивалез дасяны кулэ луись пӧртэм арбериос, костюмъёс но мукет макеос басьтӥзы. Со коньдонэн ик мастер-классъёс но радъязы. Тодэ вайытом, «Губи fest» фестиваль нырысьсэ 2017-тӥ арын ортчиз. Соку со ёроскуспо фестиваль лыдъяськиз, нош туэ улосвылкуспо инлыкен радъяськиз ини. Тегъёс: Мерлык Лулчеберет Яр Удмуртия фестиваль киуж  